કર્ણાટક ભાજપના લિંગાયત નેતા બી. એસ. યુદિયુરપ્પાને ભલે પક્ષે મુખ્યપ્રધાનપદના ઉમેદવાર જાહેર કર્યા હોય, પરંતુ રાજ્યમાં જો ભાજપ ચૂંટણીમાં સ્પષ્ટ બહુમતી મેળવી વિજયી બનશે તો એ સ્થિતિમાં વાસ્તવમાં યેદિયુરપ્પાને મુખ્યપ્રધાન બનાવવામાં આવશે એવી કોઈ ગેરંટી નથી. ભાજપની ચૂંટણી પ્રચાર ઝુંબેશ દરમિયાન યેદિયુરપ્પા સાથે જે કાંઈ બની રહ્યું છે તેનો સંકેત પણ આવો જ છે. યેદિયુરપ્પા અત્યાર સુધીમાં માત્ર એક વખત જ વડાપ્રધાન સાથે મંચ પર સ્થાન મેળવી શક્યા છે. એ પછી તેમને જાહેરમાં વડાપ્રધાન સાથે મંચ પર હાજર રહેવાની મનાઈ કરી દેવામાં આવી. એ પછી આવી જ અઘોષિત આચારસંહિતા અમિત શાહે પણ તેમને સંભળાવી છે અને ભાજપના રાષ્ટ્રીય પ્રમુખ સાથે મંચ શેર કરવાની ના પાડવામાં આવી છે. હવે જ્યારે વડાપ્રધાન અને પક્ષ પ્રમુખ- બંને ટોચના નેતાઓ તેમનાથી અંતર રાખવા માંડે ત્યારે એ સ્થિતિમાં પક્ષ વિજયી થાય તો પણ યેદિયુરપ્પાને જ મુખ્યપ્રધાન બનાવવાનો આગ્રહ કોણ રાખે? ભાજપના ઇતિહાસમાં આ પહેલીવાર આવું બની રહ્યું નથી. આ પહેલાં પણ હિમાચલમાં મુખ્યપ્રધાનપદના ઉમેદવાર પ્રેમકુમાર ધુમલ ચૂંટણી હારી જતા તેમને મુખ્યપ્રધાન બનાવાયા ન હતા. એ જ રીતે ઝારખંડમાં અર્જુન મુંડા મુખ્યપ્રધાનપદના ઉમેદવાર હતા, પરંતુ તેઓ પણ ચૂંટણી હારી ગયા અને રાજ્યની લગામ રઘુવરદાસને સોંપાઈ.